khistorydata/jeongjo-sjw-relations huggingface dataset:
정조 7년 · 강
命豹虎捉得將校軍兵別單書入。
정조 7년 · 목
因御營廳惠化門外豹虎一頭捉得草記。敎以。將校軍兵。別單書入。
정조 7년 · 강
命遣吏郞。摘奸諸執事淸齋。
정조 7년 · 목
社稷春享。在再明也。
정조 7년 · 목
在議政李福源曰。伏聞元子宮有茶飮進用。快臻復常乎。予曰。近益差勝矣。福源曰。幸蒙恩暇。情伸省墓。而所徑三四邑。皆是設賑。故採問民情。則連降恩澤。民皆安堵。而第賑戶太多。穀簿不足。所待者惟西穀上來。而裝載未知的在何日。前頭賑救沒策可悶矣。右議政金熤曰。賑穀不敷。還穀亦無見儲。種糧之節。無以排給。亦可悶矣。福源曰。前領相旣獲勉副。當之者必感祝。而以臣等言之。首席旣空。國事無共議之道。僚座之仰成之所。不勝悶慮矣。予曰。前領相顧何以久致勞苦耶。向日許免。亦出體諒。籍令前領相雖在首席。卿等亦豈不擔當時務耶。右相性本儒素。本不以事務自任。而卿今首居台席。國事之弘濟。世道之維持。惟卿之責。卿與右相。同心戮力。共濟時艱。是所望也。予今年紀未高。而神氣頹憊。無以總察庶務。況深居九重。外事亦安得以盡知乎。以時言之。旣無戚里權奸。政令之善與不善。專在大臣之擔當與否。今予所恃者。惟卿而已。昨聞奉命閣臣言。則沿蹃民情。尙多可虞。是甚悶然。向來華陽洞致祭。蓋出尊尙先正。慰悅士類。而本邑儒生參祀者。止於三十人。隣近列邑儒生。僅數百人云。士氣摧頹。亦足寒心。日昨進講寶鑑。 聖敎有曰。不可以內虛外實。亦不可以外虛內實。以今觀之。實有內外俱虛之歎。朝廷卽國之根本。卿等一乃心力。內外相須。則殆同挈絜矩之道。而京外庶務。不期治而自治。孔子所云終身孜孜。覽而後已。卿於國事。迨此暇日。必須極力弼輔。今若不爲。更待何時。第念以今視古。非但人不如古。朝著之上。餘者無幾。是甚可悶。在前寧靖之時。或有進退之幾。以今觀之。亦無可以調劑論之矣。仰惟 先大王。當干戈搶樣之時。做得五十年治平。猗歟盛矣。先儒有言。明天理正人心。此誠有國之先務。而近來士大夫。廉隅都壞。莫所收拾。若此不已。則僞學之禁。奸黨之目。必將馴致其名。寧不凛然。顧今要道。惟在於扶植元氣。立定規模。國無元氣。朝無規。模則顧何以措治乎。予所謂靜鎭二字。非曰拱手無爲。以致虛無寂滅之境也。卿等益加淬勵。勿以難事而爲之也。福源曰。伏承下敎。罔知攸措。大抵協輔之責。不在其位。專在其人。雖卿宰中。豈無可合者乎。以臣言之。雖在首相之地。旣乏對揚之道。且備局文報。亦不能詳細照察。自顧多恧。不知所達矣。予曰。今予神氣。與國勢同實難振起。或緣昨年以來。用費心力而然。所處卽一矮屋而不過容膝。公事之暇。進講寶鑑。作一科程。自近以來。公車乏讜直之言。賓對無都兪之謨。是所慨然。今日晉接。亦出强勉。如是而安得爲治乎。海州衿川事言之。名分旣紊。有此變怪。易所謂定民志辨上下。卽今日急務。卿等勉之勉之。福源曰。臣雖無寸長。心則無他。共議國事者。惟右相而已矣。予曰。以今世道觀之。右相雖有經綸一國之才。豈可以一木支厦。向來辭樞密一節。足爲世道之矜式。而但其素性淡泊。不以擔當時務自居。予之企望於卿者。有加於右相。而今卿所奏。有若推諉於右相者然。是庸慨惜。雖令右相。責其成效。實難家諭而戶說。卿與右相。博採衆議。以濟國事。自卿以下。亦有六曹九卿。若不盡心做事。則非但有罰。亦責於卿。卿其善爲也。福源曰。如臣鹵莾。有難責成。更卜首揆。是所望矣。熤曰。今此下敎。丁寧懇惻。以世道爲憂。不勝悚歎。而治道不成。世道未靖。此莫非在下者。不能對揚之致也。予曰。明明揚側陋。尙矣無論。而卿等若不擔荷。則當得甘盤而後爲可耶。熤曰。雖非下敎。旣叩其位。則惟當竭誠供職。何敢占便乎。予曰。近來事擧皆畏首畏尾。有若占便者然。目今要務。惟在順人情耳。逆獄屢起。人情大變。今番湖西二十一邑參祀之章甫。若是甚少。以海西言之。一經繹騷之後。路絕行人。日高閉戶云。此何景像。推諸朝廷。擧皆惶懼之意。是予晝宵悶慮者也。熤曰。目下獄事。幾乎收殺。迨此機會。自上奮發大有爲之志。則臣等才雖蔑劣。身未謝退之前。惟當殫心竭力。以卿宰百執事言之。各盡其職。則寧憂治道之不成。漸立規模。且養士氣。則可臻雍熙之治矣。予曰。宰相雖用讀書人。論其治要。亦不可以讀書專責其效。在昔石勒。卽一夷狄。而聞其義而解其事。豈不智哉。顧今朝廷。言議多歧。卒難歸正。此無異於議論定時。虜已渡江者也。福源曰。如臣齒莾。亟賜斥退。更卜首相。以濟國事幸甚。予曰。此言何爲而至也。古則雖以獨相。亦足爲治。卿豈多讓於古人耶。福源曰。本乏謨猷。凡所贊治。何敢企及於古人乎。熤曰。首相勉副後。在相有難獨任事務。故有此仰達矣。予曰。予所嘉卿者。卽心無適莫故耳。熤曰。今承聖敎。大抵適莫之中。亦有條理。若徒以無適莫爲心。則其於進賢退不肖。莫能區別。是甚難矣。予曰。如是仰奏。似未諦聽而然矣。予所云云。專是責成之意。更勿煩陳。卽告廟謨可也。福源曰。右相有仰達者。而狗於私義。不敢仰陳矣。知事具善復曰。金征彥別無可問。而關西伯捉囚辟穀人張淑云矣。予曰。有何可疑之事乎。善復曰。所業者。天文地理云矣。予曰。若無罪犯。則酌量處之。司直金華鎭曰。京來孥籍。草記尙未下。故不得擧行矣。予曰。以允字頒布。卽爲擧行也。禮曹判書鄭尙淳曰。趙奎運旌閭事。何以爲之乎。予曰。以草記稟處可也。副司直鄭一祥曰。實錄今始考出而以誌狀觀之。亦無年月可考者。以小註懸錄何如。予曰。依此爲之。一祥曰。 成廟以上。文獻不備。無以奉考。當以 成廟以下考出乎。予曰唯。一祥曰。 眞宗大王譜牒中。以特命爲嗣懸註者。事涉如何矣。予曰。以因 先朝遺敎。載錄好矣。一祥曰。 仁廟受禪年月。不載寶牒中。何以爲之乎。予曰。以措辭入於總序可也。一祥曰。 睿宗大王御牒書嗣字事。收議大臣。而尙未稟定。故敢達矣。予詢大臣。福源曰。前已仰悉。別無更達矣。熤曰。 睿宗御牒不書嗣字。萬萬未安。亦不可傡書於 兩朝御牒矣。予詢刑判。刑曹判書嚴璹曰。譜略若成於 成廟之世。則 德宗譜牒下。必不書嗣字。而今若以旣書已久。輕改爲難。懸小註以別之。恐或一道矣。熤曰。大抵帝王家。專以承統爲重。移書嗣字於 睿宗御牒宜矣。予曰。更議大臣爲之。璹曰。德相兩孫。定配所單子尙未下。故仍囚矣。予曰。今當下之矣。璹曰。當初兩罪人配所。以黑山島爲定。今則德相子。定配於近島何以爲之乎。予曰。改定配所也。璹曰。崔聖倜獄案。曾有前道臣稟處之命。何以爲之乎。予曰。今則年月已久。往復前道臣。草記以聞。予曰。捕將進前。予曰。弘錫今若發配。則復致誑惑人心。何以則爲好耶。柱國曰。此罪人與亨甲。懇有間焉。其所妖言。皆聞於亨甲矣。予曰。亨甲一一取服乎。柱國曰。不下一杖。直爲納招。而石亟自開之說。寺塔自壞之言。皆聞於人。而非渠目覩云矣。予曰。此必是渠自做出之說矣。柱國曰。爲人妖惡矣。熤曰。做作此言。專以神其說之計。甚巧惡矣。柱國曰。禁營留陣。以番所各留十名。有疏虞之慮。以二十名磨鍊爲好矣。予曰。原單子付標以入。予曰。內閣入直誰也。承旨鄭志儉曰。金憙爲入直矣。予曰。釋菜大祭執事擧案持來。
정조 7년 · 강
許施關西西林別備錢矯救之請。
정조 7년 · 목
左議政李福源啓言。卽見平安監司徐浩修狀啓。則以丁卯西林築城後。其時兵使李日躋。別備二千兩。留置本府。取殖修城矣。其後三十餘年。利上生利。今至一萬八千六百餘兩。隣族竝徵。官民俱病。及今矯救。在所不已。給債條九千三百兩零。一傡 停殖。什二徵本。限五年次次還納兵營。留庫條九千三百兩零內。七千三百兩零。亦爲還納兵營。而只二千兩。依當初節目。仍置本府。折半給債。每年生殖二百兩中。修城用下外餘數。移送兵營。竝以西林別備條。永作記付。報備局會錄。或作銀或貿米。以備不虞事。請令廟堂稟旨分付矣。當初別備。蓋出經遠之慮。而年久債弊。例多如此。趁今變通。有不可已。限年徵本。則受債之人。易於備納。減數取殖。則修城之費。足以支用。移送兵營。會錄籌司。則目下區處。前頭不虞。亦甚便宜。請依狀請施行之意分付。從之。
정조 7년 · 강
命守禦所劃廣州府蕩減結錢。自均廳給代。
정조 7년 · 목
左議政李福源啓言。守禦使鄭民始枚報備局。以爲本廳給代木。自己亥年還屬均廳。其代以廣州結錢定式劃給矣。昨年結錢。以本州尤甚。有折半蕩減之命。本廳京外支放。無以繼用。結錢減半之代。自廟堂區劃以給云矣。本廳財力。元自不敷。結錢今又減半。支放勢必難繼。而充給之道。無他出處。均廳本是給代衙門。而前給之木。後劃之錢。又皆出自均廳。則今此減半之代。亦宜責之均廳。今年守禦所劃廣州府簜減結錢八百四兩零。自均廳準數給代之意。請分付。從之。
정조 7년 · 강
命忠肅公徐渻。不祧其祀。
정조 7년 · 목
右議政金熤啓言。故重臣忠肅公徐渻。文學才猷。名節勳勞。蔚然爲國朝中興名臣。此皆昭載國乘。故重臣當壬辰倭亂。以騎郞扈從。因召號使黃廷或自辟爲從事官。入關東轉入北道。至會寧遭北民鞠敬仁之亂。王子以下宰臣。被拘於賊中。北路事已無可爲矣。故重臣亦被執。用計脫歸。倡大義激礪士民。部署已定。使北評事鄭文孚領其衆。又檄召六鎭義旅。俾隸其麾下。指授方略。討平敬仁之亂。脫還王子及宰臣。吉州倭賊大至。擊却之。明川賊又至。力戰大破。斬首八百餘級。獲其巨首酋斬之。北路之獲全。實是故重臣之功。而反其上功。讓於文孚。刀辭不居。蓋首尾五六年。搶攘危難之中。奔走勞勩。籌策謀猷。實多殊勳者。曾爲天將劉綎儐使。策應軍務。多有贊助。天將之移咨曰。恢復之策。實籍本官。本官卽指故重臣也。故先輩多以文武全才稱許之。而文孚則以北路之功。至於俎豆以享之。故重臣。則於此而亦不與焉。今則世代寢遠。風猷已遊。而本家親盡。祀享亦將替矣。在聖朝追念故名臣之義。不免爲欠典。褒旌貤贈。係是朝家恩典。今不可仰達。而謹按故重臣李廷龜李德馨。俱以有勤勞而不隸勳籍。 先朝因大臣所奏。特命不祧其祀。故重臣辭勳一節。更高於討賊之奇功。故重臣亦依兩相臣已例。令其家不祧其祀。實合於朝家褒功獎忠之道。而臣是故重臣外裔也。雖不敢直請。言端旣發。不得不略陳焉。予詢左相。福源啓言。勳臣不祧。乃是國典。以寸功微勞。偶參勳籍者。則循例不祧。如故重臣之卓卓可紀者。非有特恩。則親盡後不敢不祧。右相所奏。實關於朝家表獎之政矣。從之。
정조 7년 · 강
宗廟 永寧殿景慕宮修改告由祝。措辭撰出。
정조 7년 · 목
禮曹判書鄭尙淳啓言。臣等進詣 宗廟 永寧殿景慕宮奉審後。執頉入啓。而多有破傷處。告由祝文中以此措辭撰出。而改修時臣與戶工堂上。請眼同看檢。從之。
정조 7년 · 강
陵所近處虎患。命三軍門。輪回行獵。
정조 7년 · 목
禮曹判書鄭尙淳啓言。日前 禧孝兩陵官及西五 陵參奉聯名報狀。鱗次來到。而 陵所近處。囕殺人命之患。化化有之。巡山之節。不無停廢之慮。至請草記獵捉。而曺有 先朝受敎。防題以送矣。諸 陵官所報虎患如是。分付三軍門。輪回行獵。而 陵寢近處。毋得出砲聲之意請申飭。從之。
정조 7년 · 강
命閔錫祥妻許氏旌閭。
정조 7년 · 목
禮曹判書鄭尙淳啓言。平山士人閔錫祥妻許氏。當初臣曹孝烈抄啓時。以烈行被抄於旌閭秩。已爲啓下。而其後承旨入侍時。原狀啓中。以復戶書下矣。旌復間何以擧行乎。敎以。旌閭擧行。
정조 7년 · 강
獻納姜彝正。從縣道疏陳母病乞遞。仍討逆。賜批。
정조 7년 · 목
疏略曰。臣向蒙恩暇。歸省病母。曾未幾何。薇垣新命又下。固當竭蹶。而且今母病。添於換節之際。飮啖全却。若不保朝夕。臣方扶將。趨承無路。亟許鐫削。臣於祈免之際。竊附憂憤之忱。向者鄭妻之罪惡。薄置近島。又移便地。此何擧也。至於德相之負犯。與國榮一而二者也。元惡大懇。每逭王章。若是而何能懼亂賊而息變怪也。亟允執法之請。竝施追孥之典焉。批以。所陳已悉諭矣。爾其勿辭。俟母病少間。上來察職。
정조 7년 · 강
持平辛命喆從縣道上疏乞遞。仍討逆。賜批。
정조 7년 · 목
疏略曰。臣畎畝間一匹夫耳。迺於昨年。忽下栢府之命。旋荷鞶遞之眷。又被除命。馹召繼降。宜卽竭蹶。而賤疾漸成沈痼。萬無起動之望。亟遞臣職。乞免之章。敢此附陳焉。竊聞今番赦典後。鄭妻有出陸之命云。噫。鄭妻之千妖萬惡。國人皆曰可殺。則法不可少屈。而恩不可徒伸。至若國榮德相窮凶極逆之罪。固是輿情之所同憤。伏願更加三思。鄭妻則夫正王法。國榮德相亟命收拏。其餘諸賊。亦皆依詣置辟。以嚴邦憲。批以。所陳已悉諭矣。爾其勿辭。上來察職。
정조 7년 · 강
命司宰監減貢米中。限四百石許令還復。
정조 7년 · 목
戶曹啓言。因司宰監草記。該監減貢米折半。還爲出給事命下矣。取考文書。戊戌減貢米爲二千二百五十八石零。而此則當初減貢時。元貢足不足。有所裁減。今不可遽議還復。而伊日輦路詢瘼。旣係曠絕之恩。且本貢加進排別貿條。亦極浩大。貢人稱冤。不無所據。已與惠堂相議。就此減貢米中。限四百石。請許令還復。允之。
정조 7년 · 강
命捉虎將校軍兵別單書入。
정조 7년 · 목
因御營廳豹虎二頭捉得草記。敎以。將校軍兵別單書入。
정조 7년 · 강
金吾。以京來應坐詣人爲婢啓。
정조 7년 · 목
義禁府啓言。京來應坐諸人。已自本道査出矣。妻連伊渭原郡。女少弘興海郡。竝爲婢。姪弘宇富寧府安置。請令刑曹。押送配所。允之。
정조 7년 · 강
命罪人京來等應坐諸人。破家瀦澤降邑號。
정조 7년 · 목
義禁府啓言。京來旣已承服正刑。天湜旣已凌遲。應坐諸人。依律擧行。而籍沒家產。破家瀦澤。降邑號罷守令。請令各該司擧行。允之。又啓言京來怡生襄陽云。襄陽府使請降爲縣監。允之。
정조 7년 · 강
金吾。以罪人煥程等圍籬啓。
정조 7년 · 목
義禁府啓言。罪人煥程等。仍其配所圍籬。煥九發遣府都事。押送康津縣加里浦。請令地方官眼同圍籬。允之。
정조 7년 · 목
社稷春享。在明日也。
정조 7년 · 목
景慕宮春享。在再明也。
정조 7년 · 강
召見承旨趙時偉于誠正閣。
정조 7년 · 목
予曰。昨日風雨。挽近所無。牟麥方茁之時。得不爲害耶。時偉曰。風雨果甚矣。而似無傷農之慮。予曰。近日虎患又多。昨年大無之餘。似此爲民害者。不一而足。誠甚可悶。東郊則差勝於西郊云耶。時偉曰。西郊孝陵近處。多有虎患。而不常其居。故發捕軍卒。難以捉得云矣。予曰。祭報府。今已釐正云耶。時偉曰。堂上執禮。以罷散人塡差。故當爲改付標云矣。予曰。誰乎。時偉曰。李時秀云矣。予曰。藝文捉學入侍。予曰。祭文已爲撰出乎。藝文提學徐有隣曰然矣。 大報壇祝式。有改爲之命矣。當待政院牌招。以爲擧行乎。予曰。臨時爲之也。予曰。大歉之後。又當春窮。朝家所以設賑者。俾民無捐瘠之患。近聞江上之民。多有浮黃之色云。此無乃抄口失宜。漏戶居多而然耶。苟如是。則安有設賑本意耶。叧加申飭。俾有實效。無或如前也。有隣曰。近來奸僞百出。至肖盜踏之弊。誠可悶矣。頃承合巡發賣之命。而抄戶中。其優者甚以爲便。貧者實欲樂爲。然價本之兼巡辦出。爲難云矣。予曰。然則依前以各巡爲之也。時偉曰。五部坊民追付發賣時。泮中居民之獨漏。非但有渠輩向隅之歎。其在朝家一視之澤。合有追付之擧。故敢達矣。予曰。依爲之。
정조 7년 · 강
命署經守令。當日辭朝。
정조 7년 · 목
敎曰。一司已署經守令。當日辭朝。未署經守令。兩司牌招署經後。使之辭朝。
정조 7년 · 강
以徐有成爲司諫。魚錫齡爲掌令。金履鏞爲獻納。許晊爲持平。
정조 7년 · 목
敎曰。兩司不備。無以署經云。在外臺諫許遞。前望單子入之。又敎曰。新除授臺諫。待下批。與違牌臺諫。竝卽牌招。使之今曰內署經。
정조 7년 · 강
遞司諫徐有成。執義尹東晚。掌令尹尙東。獻納金履鏞。持平成鼎鎭。正言李益運。以李濟萬爲司諫。呂善亨爲執義。安鼎大爲掌令。柳孟養爲獻納。李書九爲持平。韓光植爲正言。
정조 7년 · 목
政院。以有成等牌不進啓稟。敎以。守令尙未署經。以許遞捧入。前望單子入之。
정조 7년 · 강
遞內醫提調李性源。以鄭民始代之。
정조 7년 · 목
敎曰。藥房提調李性源。聞有實恙。不得仕進云。許遞。前望單子入之。
정조 7년 · 강
召見奉審承旨鄭志儉于誠正閣。
정조 7년 · 목
予曰。 社稷奉審無頉乎。志儉曰。無頉矣。予曰。兼春秋馳往 懿昭墓。虎患木根有無。摘奸以來。
정조 7년 · 강
行召對于誠正閣。閣臣金憙。承旨林錫喆。玉臺李太亨。注書趙衍德。史官李祖承李崑秀。
정조 7년 · 강
召見摘奸宣傳官金爔于誠正閣。
정조 7년 · 목
予曰。西五 陵摘奸宣傳官。使之留門入來。予曰。陵上無頉乎。爔曰無頉矣。予曰。虎患果何如云耶。爔曰。 陵所則雖白晝。不能單身往來。日暮後不敢出入云矣。予曰。人命致傷。爲幾何云耶。爔曰。 禧孝陵內。村人八人。 陵軍二人致命。 翼陵則正月以後。二人致死。 弘陵則前年一人致死云矣。予曰。爾曾見虎跡乎。爔曰。未見虎跡矣。予曰。沿路如何云耶。爔曰。自鹿樊至于慕華館。日暮後人不得往來云。 懿昭墓近處。亦有此患云矣。予曰。自何時如此云耶。爔曰。 陵官及軍人言內。專由樹木之盛。有此虎患云矣。予曰。捕獵軍今日果出去耶。爔曰。京軍七十名出去。而以高陽軍之不來。方企待云矣。予曰。設賑之邑。爲弊不少矣。予曰。樹木茂密。致有虎患。則樹木不可剪代云耶。爔曰。剪代則必有效云矣。予曰。代木必有效。而向者 懿昭墓虎患忒甚。訓將請剪代穉松矣。此爲徐有慶所論矣。予曰。城外則撒捕云耶。爔曰。未及聞知矣。予曰。宣傳官先爲出去。高陽驅虎軍定出幾名事。及城外撤捕與否。問于都監後。明日來奏可也。
정조 7년 · 강
命和順貴主旌閭致祭。和平貴主亦致祭。
정조 7년 · 목
敎曰。人有身而能捐者皆難也。故在臣爲忠。在子爲孝。在婦爲烈。或謂婦從夫死。難以爲訓。然子之滅性。聖人所戒。而不勝喪者。不害其爲孝。則婦之於夫。何異於是。義重齊體。志在同穴。決然捐身而殉志。不其難歟。不其烈歟。閭閻匹庶。猶以爲難。矧在帝王家乎。柏舟之詠。僅見於經。而以死從者。蓋未之聞也。若我和順貴主。可謂卓然已矣。月城都尉之喪。貴主絕水穀。凡十許日而卒。其時 先大王臨第慰勸。而終不能强焉。夫以貴主之賢且孝。非不知奉承君親之義。而竟不回其一定之志者。誠以從命之孝小。而殉身之義大也。噫。其烈哉。從古帝王家所無。而獨我家有之。不但東方貞信之有徵。豈不有光於我家家範之懿乎。況貴主平日。姿性婉柔。德誼純備。其明於死生義理之輕重。蓋有素矣。非取決於介然者之比也。噫。亦賢哉。卓絕之行。有如貴主。則棹楔之典。烏可不施。予未嘗忘子懷而未遑擧也。今當各道孝烈褒奬之日。尤切興愴。其令有司。就和順貴主之第。旌其門曰烈女。又敎曰。和順責主主第。旣擧棹楔之典。旌閭日致祭祭文。親撰以下。以此分付。因此而又有起感者。和平貴主之德之行。宮中至今稱女中君子。若又孝友根天之誠。實有不可殫記者。恨予生晚。儀容未逮。而長主之門。有此旌異之命。此主第。豈可無表意之擧。亦令卜日致祭祭。文業已親撰。以此文用之。祭文中無曰婦人。實關王室云者。或可以形容懿則之一分乎。兩主第致祭日子。皆以旬後擧行事分付。
정조 7년 · 목
敎曰。諫長批下。與新除諸臺。一體牌招。使之署經。都憲之無情勢而無端不出。至於今日。二違召命。致使署經事。夜幾四鼓。出場無期。此亦國綱所在。大司憲李在協。爲先從重推考。牌不進傳旨勿施。牌去來更加申飭。
정조 7년 · 강
大司諫宋載經上疏乞遞。仍討逆。賜批。
정조 7년 · 목
疏略曰。不意藢垣召旨。忽下於跧伏之中。臣誠感激。益無置躬之所。而本症越添。陳力就列。萬無其望。亟許鐫免。臣方以病乞解。固不足敢攙及他事。而鄭妻之爲厚獜根扺。龜賊之爲量鐉窩窟。實千人所共指。而詣臣爭執。 殿下靳持。至如國榮德相之逆節。煥億之妖惡。卽國賊之前第。德賊之倀鬼。竝與煥九而酌配。煥周煥程。亦以逆魁之子。方期孥稻之準請。遽逭應坐之當津。徵討之不嚴。一至於此。則亂賊層生。義理日晦。廓揮亁斷。竝允三司之請。批以。首陳事。已悉及之矣。尾附陳戒之語。極其稍切。方欲體行。爾其勿辭。從速察職。
정조 7년 · 강
遞承旨鄭志儉。以徐鼎修代之。
정조 7년 · 목
敎曰。左承旨聞有實恙。許遞。前望單子入之。又敎曰。新除授承旨。待開門牌招察任。
정조 7년 · 강
遞禮曹判書鄭尙淳。
정조 7년 · 목
敎曰。俄聞該房言。有實病。 廟內修改處。不得進去云。禮曹判書鄭尙淳許遞。前望單子入之。待下批牌招進去。又敎曰。禮判前望中副末望。帶緊任或有故。政官牌招。開政差出。
정조 7년 · 목
敎曰。光州牧使今日政差出。稅穀出浦在近。況又糶政方殷。待下批明日辭朝。○以金華鎭爲禮曹判書。尹師國爲同義禁。李復永爲光州牧使。
정조 7년 · 강
判下秋曹全羅道放未放回啓。
정조 7년 · 목
刑曹啓言。罪人李東賛等放送之意。請分付道臣。敎以。興陽縣出陸罪人高宗漢。定配罪人私婢今禮。未至配所罪人三嘉縣趙應恒。長鬐縣尹光泰。玄風縣李景俊。竝減等。
정조 7년 · 목
景慕宮春享。在明日也。
정조 7년 · 강
景慕宮春享大祭。命親押。
정조 7년 · 목
因香室受押單子。敎以。當於 享所親押。
정조 7년 · 강
召見閣臣徐有防。承旨徐鼎修林錫喆于誠正閣。
정조 7년 · 목
予曰。木覓三角山摘奸翰注果出去耶。鼎修曰。沈晋賢李崑秀出去矣。予曰。西郊驅席時。 陵軍之便否。軍丁之利害。令備郞往問有司堂上以奏事分付。予曰。和順和平貴主致祭文。今方親製以下。承旨謄出一本可也。
정조 7년 · 강
命逐虎軍調發之弊。分付畿營給糧赴役。
정조 7년 · 목
敎曰。日前因禮判所奏。西道 陵寢近處虎患。令三軍門輪回捕捉。而逐虎之軍。慮或調發畿邑軍丁。昨遣宣傳官矣。聞其回奏之語。民弊果如所料。今見坡高之間。賑政方張。民皆顑頷。則此時窮身民褁糧赴役。實屬不忍。在饑氓爲害。甚於猛虎。卽令廟堂。分付畿營。附近軍丁。切勿調用。各 陵軍代把用之。於渠輩係是疊役。限日給價或糧米間。從長劃給。以某樣公穀會減事分付。又敎曰。 陵軍數爻不足之致。民丁給糧赴役便否。使之問于廟堂矣。廟堂畿伯之言。別無異同。依此擧行之意分付。
정조 7년 · 목
予曰。嶺南前年設賑邑。今年更賑耶。時偉曰。前年沿邊八邑設賑。今年則亦有他邑設賑云矣。予曰。虎患甚悶。而以高陽飢困之民。分定驅虎軍。亦極可矜。故俄有所傳敎矣。如此虎患。雖捉得五六。何益之有耶。時偉曰。所捉五六。皆是豹虎云。豹是虎中最思。此後似有效矣。時偉曰。金頤柱書問院中曰。私家旌閭。必書夫職曰某官某之妻某氏之門。而今此貴主旌門。則有難引例。當書以烈女和順翁主之門云云矣。予曰。不必然矣。當書夫職。而但某之妻字或尙字。使之商量爲之也。擇日在於何間云耶。時偉曰。今十五日爲定云耳。予曰。望日卽貞聖王后忌辰也。棹楔與延諡無異。事涉如何。使之更擇也。予曰。近者風氣如比。西穀運來。能免狼貝否。時偉曰。西船三隻。未及海西境云。旣未到長山串。則必無患矣。予曰。戶參連日仕進於役處。而役事今至何境云耶。時偉曰。樂工廳已爲畢役。御齋室內堦砌。今已始役矣。予曰。丹鳳門墻役。今已畢役云。往審其役處。以前所遮蔽把子。依前基址還遮也。
정조 7년 · 강
秋曹。以罪人大圭等配所押送啓。
정조 7년 · 목
因該曹草記。敎以。大圭如自三水捉來。與美圭換定配所。
정조 7년 · 강
判下秋曹咸鏡道放未放回啓。
정조 7년 · 목
因該曹咸鏡道放未放草記。敎以。才經大赦。餘在之類反覆考閱。實無輕易放釋之人。然無一人蒙放。殊乖頒赦之意。吉州罪人金福起移配減等。富寧罪人趙克仁奴德千減等。洪原罪人沈銗。高原罪人梁擎元。德源罪人鄭瑺。旣已量移。亦與應坐有異。一體減等。
정조 7년 · 강
命今日展拜後。行省牲省器。
정조 7년 · 목
敎曰。雨勢漸祭。將事之除。必有沾服之慮。百官軍兵經宿之弊。亦不可不念。 廟享因雨攝事。自是常行之例。今日展拜後。行省牲省器而回。該房知悉。百官以黑團領祗迎。隨駕軍兵。待還宮當解嚴。斥堠及伏兵等。卽爲除之之意分付。
정조 7년 · 강
詣 景慕宮。行春享大祭省牲省器。
정조 7년 · 목
具翼善冠袞龍袍。乘輿出協陽門。降輿乘輦。予曰。禮房承旨待祭報府進前。承旨尹塾進前。予曰。旣非親享。則獻官宜有換差之擧。右承旨先詣 享所。初獻官以金華鎭爲之。亞三獻以金履素金憙爲之。使之進參。仍出弘化門。詣 文廟前路降輦。步過前路乘輦。至觀旂橋。有擊錚者。敎曰。宣傳官問奏。宣傳官往問回奏曰。士人吳錫眞。爲其先世復官事也。至降輦所降輦乘輿。詣 齋室門外。降輿入齋室。少頃。就版位行再拜禮。仍詣 宮內奉審省器訖。敎曰。諸執事皆入簷前。毋使沾服失容也。還入齋室。少頃。改具遠游冠絳紗袍。出就版位。敎曰。百官雖以黑團領隨駕。而省牲時。以朝服入參也。又敎曰。今日省牲。只羊氏爲之。獻官金華鎭癸曰。在前攝 享時。只以豕氏擧行矣。予曰。然則依例爲之。省牲訖。還入齋室。少頃。改具翼善冠袞龍袍。出齋室乘輿。室乘單所降輿乘輦。敎曰。宣傳官三員。持標信傳令于各軍門。使之解嚴。又敎曰。還宮門路。以賓陽門爲之。至弘化門。入賓陽門還內。
정조 7년 · 강
命禮房承旨。詣 享所。獻官與執事面勅。仍留待。
정조 7년 · 목
敎曰。沾服失容。古人所戒。每於 祀典。或値雨下之時。輒命退行或攝儀。不特爲百官軍兵之弊而已。誠以欠敬欠誠爲慮故耳。然如不祭之歎。實不能自已。禮房承旨詣 享所。傳予此意於獻官。旣與親 享大異。且執事數小。行禮時簷楹之內。足可避雨。必須如儀行事。無或草率之意面勅。仍留享所。待 祭畢回奏。
정조 7년 · 강
行召對于誠正閣。閣臣鄭志儉。承旨沈有鎭。玉堂李太亨林道浩。注書沈晋賢。史官李祖承李崑秀。
정조 7년 · 강
召見承旨尹塾于誠正閣。
정조 7년 · 목
予曰。 宗廟祭享。若未躬將。則 景慕宮亦不得躬行矣。昨冬旣有 宗廟親享之擧。故今番 本宮必欲躬行矣。適因有雨。不得展誠。極用愴缺。且禮曰。雨霑不祀。今若冒雨行禮。則下至百官諸執事。恐有欠潔之歎。故使之攝行矣。塾曰。聖敎果然矣。予曰。贈大司憲林德躋家。在於何處耶。塾曰。今在新門外。而屋不如斗。冬不得衣。不勝貧寒矣。予曰。在前以其子錄用事。有所傳敎矣。塾曰。 先朝已有此敎。當宁亦有是敎矣。
정조 7년 · 강
命贈大司憲林德躋夫人。食物衣資題給。其子調用。不待狀議諡。
정조 7년 · 목
敎曰。贈大司憲林德躋家。貧窮至入於發賣文書中。聞甚矜惻。且聞其夫人。尙今在世云。豈可無顧助之擧。令該曹食物衣資。比常例倍數題給後草記。因此而有提敎者。年前特贈之時。其子待年長調用之意。有下敎於銓官。伊後筵中。亦有屢及。而尙不收用。豈或拘於定式而然乎。更加申飭銓曹。如可從宦。待窠卽爲調用事分付。仍以置之。又安知不如前因循。此等承傳。豈循常格。雖有六品窠。依近例次次陞擬作窠事。一體分付。日前故重臣趙重晦家致祭祭文。才已啓下。而重臣諡號。猶令勿撰諡狀。使之議諡。贈都憲豈有異同。不待諡狀。從後重臣議諡時。一體爲之事分付。
정조 7년 · 강
黃海監司沈念祖上疏請往省先壠。賜批許之。
정조 7년 · 강
命畿伯春巡爲之。
정조 7년 · 목
敎曰。畿伯春巡。尙未發行云。從近爲之事下諭。
정조 7년 · 강
詣 景慕宮展拜。還御仁政殿。受百官進箋。
정조 7년 · 목
具翼善冠袞龍袍。乘輿出協陽門。由月覲門入日瞻門。降輿。入齋室。少頃步詣 神門外展拜。仍詣廟內奉審。還入齋室。○敎曰。戶禮判入侍。禮曹判書金華鎭曰。 正室內册印欌及扇蓋改備奉安事命下矣。今二十七日告由祭祝文中。以比措辭添入何如。予從之。敎曰。新除授兵曹判書。待下批牌招。傳授命召。先隨駕後謝恩。○少頃。乘輿出日瞻門入月覲門。由協陽門還內。○改具遠游冠絳紗袍。乘輿由仁和門。詣仁政殿降輿陞座。 尊號定號後。受百官進箋。禮畢。乘輿出仁和門。還御誠正閣。命閣臣進箋。原任提學李徽之等進箋如儀。
정조 7년 · 강
以趙鼎鎭爲吏曹參議。前望也。
정조 7년 · 강
差下上號都監提調徐有隣。
정조 7년 · 목
該都監啓言。本都監提調李性源。移拜外任。其代戶曹判書徐有隣。請差下。允之。
정조 7년 · 강
右議政金熤九度呈辭。賜批安心調理。
정조 7년 · 강
命十五日次對。進定於明日。
정조 7년 · 강
遞兵曹判書鄭好仁。以鄭尙淳代之。
정조 7년 · 목
政院。以好仁違牌啓稟。敎以。云有實病。有難更令牌招。許遞。前望單子入之。
정조 7년 · 강
遞吏曹參判金履素。參議趙鼎鎭。
정조 7년 · 목
政院。以履素等牌不進啓稟。竝敎以。許遞。前望單子入之。
정조 7년 · 강
命戶曹判書徐有隣。更爲牌招。
정조 7년 · 목
敎曰。飭敎之下。尙不出肅。事體道理。萬萬寒心。況帶藥院。又焉敢如是逡巡。戶曹判書徐有隣。更爲牌招。違牌望勿爲呼望。
정조 7년 · 강
平安監司李性源。疏辭新除藩任。賜例批。
정조 7년 · 강
全羅監司趙時偉上疏。請往省先壠。賜批許之
정조 7년 · 강
行次對于誠正閣。仍召見輪對官。
정조 7년 · 목
樂性曰。昨日原任大臣登對時。見其凶書。不勝駭憤。挽近以來。諸逆層生。未有如比等變怪。不可使捕廳治之。予曰。次對後陳奏可也。予曰。捕將進前。其事果有端緖否。柱國曰。昨者臣等合坐。平問其情跡。隱忍吞吐。故施威嚴問。亦無畏㥘之意。樂性曰。比不大加懲創。亂逆無所懲畏。亟令王府。移囚設鞫爲宜。予曰。若使朝廷情明。人心靜鎭。則如比輩。自可消滅。譬如太陽中天。魑魅自遁矣。且今邦慶稠疊。此等事未可擧矣。柱國曰。此類不可輕易處之矣。予曰。以難言罪。移送秋曹。嚴問正法。似好矣。柱國曰。此類豈可以亂言罪治之。樂性曰。捕將言。大有意見矣。予曰。右相去就。予實嘉尙。以今日言之。可謂有先見之明矣。敎曰。左右捕將許遞。又敎左右捕將出代間。訓將兼察。
정조 7년 · 강
命江都收稅。依前擧行。
정조 7년 · 목
右議政洪樂性啓言。卽見江華留守金魯鎭狀啓。則西海之箕島以上。南海之牙山以上。海浌漁場。本府專管收稅。載於續典。而一自均廳設立後。本府只以什一條贏錢。爲別庫鹽醬添補之需。至於商船收稅。則海營斜水變通役。尤無侵徵之事。而一或違越橫徵之現勘處。今年則姑勿如例收稅。以待朝家處分爲辭矣。箕島以上之漁稅收捧。專屬江都。旣續典。則民人之輩。間或稱冤。而旣定界限。則越境收稅。在所當禁。至於商船。旣納稅於均廳。江都監色之侵漁求索。乃是法外。而守臣狀本。吏校奸情。無以遙度云者。誠然矣。此後則江都監色輩。或犯境或侵徵商船。各別嚴繩。而收稅。則旣當其節。使之依前擧行之意。請一體分付。從之。
정조 7년 · 강
命咸悅縣統穀停捧條。待秋成準捧。
정조 7년 · 목
左議政洪樂性啓言。卽見全羅監司朴祐源所報。則咸悅縣監所報以爲。本縣昨冬還上。因朝令停捧。各穀中統還未捧七百石修勘矣。該營謂以餉穀體重。只以三百石許勘。四百石則仍置還錄。今以從分數已停之還穀。反爲捧上之實數。則莫重穀簿。不可循謬置之。本縣所在統營停捧條中。四百石還實一款。裁定爲辭矣。餉穀體重。諸道皆然。至於統穀之不得擅入於停捧。朝家申飭。非止一再。而外邑不善擧行。每有停捧之令。偏取統營之穀。其在重邊之道。誠極寒心。今番各處穀簿。已爲磨勘。雖不得不依所報施行。大抵還穀。日歸停捧。便作舊逋。漸至耗縮。今比統穀停捧四百石。則待秋成後數捧上。仍卽還實。嗣後停捧之時。若或偏取統穀。當該守令各別論罪之意。請申飭三道道臣。從之。
정조 7년 · 강
遞南兵使李漢豊。
정조 7년 · 목
左議政洪樂性啓言。南兵使李漢豊辭狀來到。而不但病情難强。以兄弟之竝據南北閫任。私義難安云。雖無應遞之典。其所難安。事理當然。且有已例。請許遞。從之。
정조 7년 · 강
差下濬川堂上具善復。
정조 7년 · 목
左議政洪樂性啓言。濬川正當其時。主管無人。訓鍊大將具善復。請還差濬川堂上。從之。
정조 7년 · 강
景慕宮上 號時。 神主出納大祝。更令修入。親祭時大祝。以報府書之。
정조 7년 · 목
敎曰。今番 景慕宮上 號時。 神主出納大祝不爲磨鍊。事甚不察。更令各單修來以入。又敎曰。取考儀軌。上 號時 神主出納大祝一人。又有親祭時大祝一人。 神主出納大祝。則以望單書於讀册寶官之上以入。而親祭時大祝。以報府書之。
정조 7년 · 강
景慕宮册印扇蓋等製樣。命依式例爲之。
정조 7년 · 목
敎曰。近日經費雖曰苟簡。今番都監。宣有慳惜乎事也。卽予盡誠之地。宜施拔例之擧。員役工匠等料布賞典。勿循從略之例。皆以最厚例爲之。雖於如渠輩賤微之徒。俾各知備忘記辭意。竭力應役事。都監堂上知悉。 景慕宮竹册玉印及 廟內扇蓋等製讓。比前式果皆差大爲之乎。 廟內奉安欌。亦爲奉審後。始役新造乎。印盝竝外匣。以新件用之乎。竝令都監。具由草記。○上 號都監啓言。印盝外匣。一竝新造。 奉安欌已爲措備。 扇蓋製㩘。比前高大造成。 竹册比玉册。長廣無大小。 玉印比玉寶。長廣加減七分。乃是式例。故戶曹所在 玉寶中二顆。昨已裁減。姑未鍊正。郞令尺數爲三寸七分。比式例雖加二分。 玉寶則猶減五分。戶曹旣有他玉寶。請更依玉寶長廣造成。敎以。草記中所云式例。指 宮園儀予。指戊戌儀軌乎。更爲明白草記。如已磨鍊。不必改造。至於二分之比式例稍加。亦無意義。依式例製樣爲之可也。
정조 7년 · 강
右議政金熤十度呈辭。賜批安心調理。
정조 7년 · 강
遞承旨李在學林錫喆。以柳誼尹行元代之。
정조 7년 · 목
敎曰。左副承旨聞有實★(忠+恙)。許遞。前望單子入之。又敎曰。左承旨聞有實★(忠+恙)。許遞。前望單子入之。
정조 7년 · 강
以鄭昌順爲吏曹參判。朴祐源爲吏曹參議。竝前望也。
정조 7년 · 목
以徐浩修爲大司憲。金鍾秀爲左參贊。沈頤之爲刑曹參判。兪彥鎬爲同成均。茂林君塘爲都總營。李昌運爲左捕將。具明謙爲右捕將。
정조 7년 · 강
戶曹判書徐有隣。上疏辭職。賜批。
정조 7년 · 목
批以。予以爲得人。卿其勿辭行公。
정조 7년 · 강
持平成鼎鎭。以母病陳疏徑行。批許救護。
정조 7년 · 강
命蠶頭放火人。問議大臣稟處。
정조 7년 · 목
禁衛營啓言。蠶頭放火人。報恩居童蒙安月成。新接報恩。不受還穀。無計生活。因此放火云。此而尋常處之。後弊不能禁戢。參軍趙義鎭決棍汰去。禁松軍卓成福決棍除安月成得情後。請梟示懲後。敎以。梟示一款。係是刑殺。放火且與擧烽有異。而亦不可無別般懲後之擧。問議大臣稟處。
정조 7년 · 강
勘放時囚尹尙東。
정조 7년 · 목
義禁府啓言。前修撰尹尙東笞五十收贖。解見任別敍私罪施行。允之。敎以。功議各減一等。
정조 7년 · 강
召見時原任大臣于誠正閣。領府事金尙喆。判府事徐命善鄭弘淳李徽之。左議政洪樂性。判府事李福源。
정조 7년 · 목
請對也。○予曰。昨日放火。事極怪異。卿等見之乎。命善曰。正如爇火。只見烟氣上升矣。予曰。昨以此事。問議于卿等。所見何如。諸大臣奏曰。謹考續典。則蠶頭放火人。當論一律矣。予曰。捕將亦請梟示。而念彼遐鄕愚蠢之氓。不知國法之嚴重。妄自觸犯。此豈非憫然之甚者予。樂性曰。軫念如是過重。愚昧之氓。不能仰體聖意。小有事則輒來上達。極爲痛駭。快正王法。以懲後弊。予曰。國法非不嚴重。而蠢爾愚民。不知而妄犯。今雖加以一律。安能社日後之弊乎。其令捕廳處之可也。予曰。軍士房承旨入侍。敎曰。軍士房出去。與御將持凶書入來。十分愼密。勿使人知。承旨李亨元。與御將李柱國偕入。予曰。其書持來乎。柱國曰持來矣。
정조 7년 · 강
命開城留守徐有防。催促上來。
정조 7년 · 목
判府事徐命善啓言。竹册工役。一時爲急。數日內書寫然後。方可及期。書寫官開城留守徐有防各別催促。請罔夜上來。從之。敎以。使之明日內。上來書進可也。
정조 7년 · 강
命白綿紙恒留預備。勿施。
정조 7년 · 목
敎曰。白綿紙事。何以爲之乎。判府事其陳之。判府事鄭弘淳啓言。昨夏以此事。臣未詳別方物蠲減之事。故不能明白陳達矣。所謂八起恒留云者。卽爲預備意也。別方物旣已永減。則恒留預備。都無可論。自在勿施中。此意請令戶惠堂知悉。從之。
정조 7년 · 강
咸興 陵寢修改時。命原任大臣進去。
정조 7년 · 목
左議政洪樂性啓言。咸興 陵寢修改時。議政一員進去事命下矣。修改擇日。在於來月初十日。若陳賀後辭陛。則勢難及期。何以爲之乎。敎以。此時獨相。有難遠出。且有可據之例。原任大臣進去可也。
정조 7년 · 강
遞判義禁金華鎭。
정조 7년 · 목
判府事徐命善啓言。都監堂上金華鎭。兼帶金吾。職務相妨。判義禁之任。請許遞。從之。
정조 7년 · 강
王大妃殿受册寶。通明殿爲之。 惠慶官受册印。命慈慶殿爲之。
정조 7년 · 목
敎曰。 王大妃殿上 號時受册寶處所。以通明殿爲之。 惠慶宮上 號時受册印處所。以慈慶殿爲之。進册寶印處所。以明政殿爲之。
정조 7년 · 강
行召對于誠正閣。承旨徐龍輔。閣臣李崑秀。玉堂李鼎揆趙興鎭。假注書尹行任。兼春秋金健修金鳳顯。
정조 7년 · 목
講國朝寶鑑。○鼎揆曰。臣才學知識淺短。向於大臣不允批答。以臣坐直之故。冒沒撰進。醜拙畢露。尙今愧恧。請命早賜遞改。以存公體。予曰。玉堂豈有避嫌之例乎。龍輔曰。筵席事體至嚴。非大臣臺臣。不敢筵中辭職。校理李鼎揆。乃爲前席辭免。語涉猥䙝。從重推考何如。予曰。遐方之人。不識筵體。似不是異事。而旣已行公館職。則豈可稱頉於代撰之事。事體所在。不可無警。依爲之。
정조 7년 · 강
右議政金熤十一度呈辭。賜批安心調理。
정조 7년 · 강
遞兵曹參判尹塾。
정조 7년 · 목
敎曰。騎省番次苟艱。呈辭參判許遞。與未差之代。政官牌招開政。以在京無故人差出。
정조 7년 · 강
有政。吏曹參判鄭昌淳。兵曹判書鄭尙淳進。
정조 7년 · 목
以洪檢爲兵曹參判。徐浩修爲知經筵。兪彥鎬爲藝文提學。李明運爲南兵使。
정조 7년 · 강
命蠶頭放火人安月成請罪。就議大臣。指一草記。
정조 7년 · 목
禁衛營啓言。蠶頭放火罪人請罪草記。有問議大臣稟處事命下矣。就議大臣。則左議政洪樂性以爲。續大典烽燧條。僞擧烽火者。勿論烟臺與他處。竝用一律云。放火與擧烽無異。乘夜放火。事極叵測。依律文擧行。有不可已。蓋昨夜放火人。不用當律。故有此繼起之事。今番決不容貸云。右議政金熤病未收議。領府事金尙喆。判府事徐命善鄭弘淳李徵之李福源。與左議政議同。請上裁。敎以。俄筵聞大臣言。以續典有原定律文爲言。頗以爲訝。更考續典。且觀收議。果不爽所科矣。大抵放火與擧烽有異。則不可以比律旁照。然其在懲一之道。宜有別般擧措。雖非僞烽。所係不輕。合施之律。卿就議大臣。指一草記。聞有曾前受敎云。卿其奉考後。仍以此意。一體問議。
정조 7년 · 강
景慕宮上 號儀節中。改 題主一節。命勿爲磨鍊。
정조 7년 · 목
敎曰。景慕宮上 號儀節中。改 題主一節。當爲磨鍊。而丙申旣以 先朝御筆不敢改 題主爲敎。今番上 號儀註中。改 題主一節。勿爲磨鍊。只以出納 主磨鍊事分付。
정조 7년 · 강
禮曹。以上 號時習儀吉日推擇啓。
정조 7년 · 목
該曹啓言。 王大妃殿 景慕宮惠慶宮加上尊號時習儀吉日。令日官推擇。則初度三月十七日。二度同月二十日。三度同月二十一日 王大妃殿三度內習儀通明殿。 惠慶宮三度內習儀慈慶殿擧行。 册寶册 印內入。二十一日卯時。先爲擧行。 景慕宮上 號隸儀習儀三度。亦於二十一日。請㴠仁亭擧行。允之。
정조 7년 · 강
遞吏曹參議朴祐源。以金憙代之。
정조 7년 · 목
敎曰。隸儀在邇。奠幣瓚爵官。不可不備員。在外吏曹參議許遞。政官牌招。開政差出。○政院啓言。吏曹參判鄭昌淳詣政廳。而本曹參議。非長官則例不得差出矣。何以爲之。敎以。有特敎。則例皆擧行。以在京無故人差出。○吏曹啓言。本曹參議以在京無故人差出事命下矣。前望中或罷職削職在外。只有沈豊之一人。何以爲之。敎以。然則擬薦事。言于廟堂。他望筒書入。待下批。卿則退去。○備局。以沈豊之金憙金宇鎭薦望。敎以。吏曹參議薦望單子入之。
정조 7년 · 강
右議政金熤十二度呈辭。賜批安心調理。
정조 7년 · 강
右承旨尹行元。陳疏乞郡。批下該曹稟處。
정조 7년 · 강
修撰趙興鎭。以母病陳疏徑行。批許往護。
정조 7년 · 강
遞承旨尹行元。以鄭志儉代之。尋遞。以金宇鎭代之。
정조 7년 · 목
敎曰。陳疏承旨許遞。前望單子入之。○政院。以志儉乃是嘉善。未經都承旨。例不得降付啓稟。敎以。果未照檢而然。勿施。前望單予入之。
정조 7년 · 강
有政。吏曹參判鄭昌淳進。
정조 7년 · 목
敎曰。騎省番次苟簡。在外參議參知竝許遞。大小科設場之時。國子無主管之人。與大司成未差之代。今日政差出。○以具善復爲判義禁。金宇鎭爲大司成。
정조 7년 · 강
命湖南軍作米加分狀啓。今日內稟處。
정조 7년 · 목
因洪忠監司金文淳。軍作米加分。令廟堂稟旨狀啓。敎以。今日內。以草記稟處。
정조 7년 · 강
遣承旨詣 宗廟景慕宮。奉審摘奸。
정조 7년 · 강
以林錫喆爲承旨。前望也。
정조 7년 · 강
遞承旨李亨元徐龍輔鄭宇淳。以李文源李夔奇彥鼎爲承旨。尋遞文源夔。以沈命德尹勉升代之。尋遞勉升。以丁範祖代之。
정조 7년 · 목
敎曰。左承旨同副承旨。聞有實恙。許遞。前望單予入之。○政院。以宇淳病不進啓稟。敎以。許遞。前望單子入之。敎曰。新除授承旨牌招察任。○政院以。文源在外啓請下諭。敎以。許遞。又以夔方在削識中啓稟。敎以。然則前望單子入之。見今大禮在前。卿宰侍從堂上堂下罷職削職奪告身人員。竝令吏兵曹。別單書入。武臣堂上閫帥以上。方在罪謫人員。亦令兵曹書入。待點下捧傳旨。仍令兵曹口傳付軍職。使之參班。又以勉升牌不進啓稟。敎以。許遞。前望單子入之。
정조 7년 · 강
景慕宮上 號親祭時省牲。命終獻官替行。差備官服色。以朝服如委。
정조 7년 · 목
禮曹啓言。來四月初一日。 景慕宮加上 尊號親祭時。省牲省器。依例以親臨磨鍊乎。敎以。旣依壬辰初下傳敎。以早朝上册印。仍行祭禮爲敎。當日省牲。勢難及期塾設。省牲則安除。終獻官前一日進去替行。省器則當躬行矣。○又因差備官服色磨鍊單子。敎以。戊戌年。則以各朝册寶敎多之故。雖用權宜之制。今番 上號時。執事員敎不多。況與同日禮行有異。壬辰丙申執事朝服。亦皆申飭矣。依禮文。執事官皆着朝服之意知委。
정조 7년 · 강
命李命植等。竝敍用。
정조 7년 · 목
敎曰。前提學李命植。前試官尹師國沈有鎭。前大司憲任希敎。前府尹申大升。前參知李夔。前參議趙鼎鎭。前副司直李獻慶李敬玉李鎭恒洪九瑞南玄老申尙權宋煥喆。前水使李潤禧。前兵使崔朝岳洪和輔。前水使柳鎭說。竝敍用。前監司黃昇源參知李夔。竝給牌敍用。
정조 7년 · 강
平安監司李性源上疏。請往省先壠。賜批許之。
정조 7년 · 강
吏曹判書兪彥鎬。從縣道疏辭新除銓任。賜批。
정조 7년 · 목
批以。見任。抑云晚矣。卿其勿辭。斯速上來行公。
정조 7년 · 강
吏曹參議金憙。疏辭新除三銓之任。賜批。
정조 7년 · 목
批以。寶取資歷地望。爾其勿辭。從速參職。
정조 7년 · 강
命洪忠道餉穀加分。依狀請許施。軍作米勿爲加分。
정조 7년 · 목
備邊司啓言。洪忠監司金文淳加分狀啓。有草記稟處之命矣。卽見其狀本。則春窮轉甚。種糧無以繼給。還上軍餉濟民穀中七萬石。特許加分。而備局均廳軍作米。毋得加分。曾有定式。元留敎少。實無推移。依他衙門餉還例。通瀜磨鍊事。竝令廟堂稟旨爲辭矣。餉還法意。雖曰嚴重。今年湖西民情。宜有別般軫念之道。且請七萬石敎爻。不甚過多。依狀請許施。至於備局均廳軍作米。毋得加分。旣有定式。一番違越。後弊難防。軍作米中所欲加分之敎。未知爲幾許。而民勢不得不賴此接濟。則雖在元留敎少之邑。他衙門穀中。使之稱此數推移磨鍊後。更爲狀聞。軍作米。一依定式。勿爲加分事。請一體分付。允之。
정조 7년 · 강
放時囚宋益中金禧變金夏璉劉度興吳錫齡車亨衢韓聖煥。
정조 7년 · 목
因囚單子。敎以。分揀放送。
정조 7년 · 강
右議政金熤十三度呈辭。賜批安心調理。
정조 7년 · 강
命各營勸武試取。明日當親臨。
정조 7년 · 목
敎曰。向以勸奬之意。旣有臨期試取之命。言不可不信。各營勸武軍官試取。明日當親臨。以此知悉。又敎曰。試官以三營大將及從事官爲之。而不必排望。以單望啓下事分付。規矩亦爲書入事。一體分付。
정조 7년 · 강
右議政金熤十四度呈辭。賜批安心調理。
정조 7년 · 강
遞承旨丁範祖。以黃昇源代之。尋遞。以鄭景淳代之。
정조 7년 · 목
政院。以範祖在外。啓請下諭。敎以。許遞。前望單子入之。又敎曰。新除授承旨牌招。又以昇源牌不進啓稟。敎以。許遞。前望單子入之。
정조 7년 · 강
大司成金宇鎭。疏辭新除泮長之任。賜例批。
정조 7년 · 강
命刑曹郞廳李斗源拿處。
정조 7년 · 목
義禁府啓言。王府事體不輕。府屬私自罪犯於法司者。必進來後決罪。自是規例。而刑曹郞廳。以奴婢事。亦府書吏捉去笞治。亦關紀綱。當該郞廳請拿問。敎以。可見尊事體之一端。卿之草記得宜。依施。
정조 7년 · 강
勘放時囚白慶周等。
정조 7년 · 목
義禁府啓言。都監哨官白慶周照律。杖八十收贖。奪告身三等。私罪施行。允之。又啓言。扶安前縣監鄭益祚照律。杖八十收贖。奪告身三等。私罪施行。允之。敎以功。減一等。又啓言。宣傳官沈公燁照律。笞四十附過還職。洪聖禧杖七十收贖。奪告身二等。私罪施行。允之。敎以。功減一等。
정조 7년 · 강
御春塘臺。行勸武軍官試射。
정조 7년 · 목
予曰。近來武夫不閑射講久矣。今日各別申飭。是時一武夫馳馬將射者忽墜地。予曰。無傷乎。承旨沈豊之曰。似不傷矣。予命宣傳官往問。
정조 7년 · 강
右議政金熤十五度呈辭。賜批安心調理。
정조 7년 · 강
遞承旨沈豊之奇彥鼎鄭景淳。以沈頤之李得臣李在學代之。
정조 7년 · 목
敎曰。都承旨聞有實恙。許遞。前望單子入之。又敎曰。左副承旨許遞。前望單予入之。○政院以。景淳牌不進啓稟。敎以。許遞。前望單子入之。
정조 7년 · 강
遞都監提調金華鎭鄭民始。
정조 7년 · 목
都監都提調徐命善啓言。提調金華鎭病不進。鄭民始以惠堂將赴江倉。都監事可悶矣。敎以。竝許遞。又啓言。禮曹判書例兼都監提調。金華鎭所帶禮判之任。一體許遞乎。從之。○敎曰。禮曹判書金華鎭許遞。政官牌招開政。
정조 7년 · 강
左參贊金鍾秀。疏陳應避之嫌。仍乞遞賜批。
정조 7년 · 목
疏略曰。政府西壁之除遽降。而第臣與左議政洪樂性。有內外從應避之嫌。亟命該曹。照例遞改焉。批以。病如可强。何不暫來參班。疏辭下該曹稟處
정조 7년 · 강
差下都監提調鄭昌聖鄭一祥。
정조 7년 · 목
上 號都監啓言。提調金華鎭鄭民始許遞代。漢城判尹鄭昌聖。禮曹判書鄭一祥。請差下察任。允之。
정조 7년 · 목
以鄭一祥爲禮曹判書。
정조 7년 · 강
命關北還穀區劃狀啓。草記稟處。
정조 7년 · 목
因咸鏡監司徐有寧。還穀區劃狀啓。敎以草。記稟處。
정조 7년 · 강
毅宗皇帝忌辰日。命望拜禮躬行。
정조 7년 · 목
政院啓言。今十九日 毅宗皇帝忌辰日。親行望拜禮。何以爲之乎。敢稟。敎以。當日躬行。
정조 7년 · 강
召見 尊號都監都提調以下于誠正閣。都提調徐命善。提調徐有隣鄭一祥。
정조 7년 · 강
命都監提調徐有慶鄭昌聖罷職。
정조 7년 · 목
尊號都監都提調徐命善啓言。提調徐有慶初度習儀。違牌不參。鄭昌聖來待闕外。亦不行公。事役方張之時。提調不備。寶爲可悶。提調鄭昌聖徐有慶。請改差。敎以。事體所在。極爲怪駭。今日不爲入侍提調。竝罷職。
정조 7년 · 강
命 册寶册印內入。以二十七日退行。
정조 7년 · 목
尊號都監都提調徐命善啓言。 册寶册印內入內出。以二十一日磨鍊啓下。而與行禮日子。相距稍間。多日權安。未安二十七日行禮前。內入內出。別無窘束之慮。以此日退行似好。故敢達。從之。
정조 7년 · 강
王大妃殿上 號册寶時。致詞箋文表禮。命來月初一日行禮
정조 7년 · 목
尊號都監提調鄭一祥啓言。今三月二十七日。王大妃殿加上 尊號册寶時。殿下親進致詞箋文後。仍進表禮。而百官所進致詞箋文表禮。則來四月初一日陳賀時請行禮。從之。
정조 7년 · 강
景慕宮加上 尊號。册印時。樂作一節。命問議于時原任大臣。
정조 7년 · 목
尊號都監提調鄭一祥啓言。來四月初一日。 景慕宮加上 尊號册印時。樂作一節。依昨年 太廟親上國朝寶鑑時例磨鍊乎。敢稟。敎以。事係重大。自卿曹發遣郞官。問議于時原任大臣。草記稟處。
정조 7년 · 강
右議政金熤十六度呈辭。賜批安心調理。
정조 7년 · 강
以鄭東浚爲直閣。前望也。
정조 7년 · 강
遞承旨李得臣。以鄭志儉代之。
정조 7년 · 목
政院。以得臣牌不進啓稟。敎以。許遞。前聖單子入之。
정조 7년 · 강
有政。吏曹參議金憙進。
정조 7년 · 목
以李★(土+甲)爲工曹判書。金履素爲刑曹參判。
정조 7년 · 강
命北關澴穀中一萬石。作銀封不動。以爲不虞備。南關夏穀從便換作。條列狀聞。
정조 7년 · 목
備邊司啓言。咸鏡監司徐有寧狀啓。有草記稟處之命矣。則見狀本。則茂山前府使李尙訥牒報以爲。本府每年應分還穀。一戶所受。殆近四十石。乃爲邑民之痼弊。三衙門穀中。限一萬石作銀。添錄封不動。以爲賑資及不虞之備。俾除民弊。仍請南關各邑夏穀過多。爲弊切悶。而不料秋事。輕先換色。實爲難捧之慮。酌量民穀之多寡。亦觀豐歉。隨時變通事。傡令廟堂稟處矣。邊塞殘氓。所作農者幾何。而歲輸四十包之穀。捧糴時鞭扑因繫。不言可知。三衙門穀中限一萬石。依所請作銀。而換貿之道。典守之方。嚴立科條。至於南關夏穀之過於秋穀。誠甚可悶。多數換作。其勢誠難。此則道臣量民邑之事勢。隨夏秋之豐歉。從便換作。而待出場條列狀聞。以爲憑考之他。請一體分付。允之。
정조 7년 · 강
命洪州營將李周赫等罷拿蕩滌。罪人李春大另加譏捕。
정조 7년 · 목
刑曹啓言。溫陽殺獄罪人李春大。不卽捕提。洪州營將李周赫。公山營將李熤。海美營將曺潤根等。依前判付。先罷後拿事。令各該衙門稟處。而西原營將金履煥。忠州營將李達觀。請姑先推考。敎以。係是宥旨前事蕩滌。另加譏捕。期於捉得。俾獄體無至無寶之歸事。竝以申飭。
정조 7년 · 강
右議政金熤十七度呈辭。賜批安心調理。
정조 7년 · 목
政院。以命德不爲仕進啓稟。敎以。許遞。前望單子入之。
정조 7년 · 목
以吳載純爲大司憲。呂善亨爲執義。尹尙東爲司諫。李延伋爲掌令。趙公鎭爲持平。金履鏞爲獻納。洪東益李彥祜爲正言。鄭民始爲左參贊。徐浩修爲知敦寧。
정조 7년 · 강
命李重玹移送秋曹。
정조 7년 · 목
訓局啓言。本局禁松軍。巡到神武門近處。則春川居幼學李重玹爲名人。踰越景福宮北墻。故捉來矣。白晝踰越宮墻之狀。萬萬驚駭。請移送秋曹。照法嚴處。允之。
정조 7년 · 강
禮曹。以時原任大臣收議啓。
정조 7년 · 목
該曹啓言。今三月十七日。上 號都監都提調提調入侍時。來四月初一日 景慕宮加上 尊號册印時。樂作一節。問于時原任大臣。草記稟處事命下矣。發遣郞官。問議于時原任大臣。則左議政洪樂性以爲。今以 景慕宮上 尊號時。用樂當否事。有詢問之命。伏念昨年 太廟親上寶鑑時。旣備儀用樂。則今番亦當遵而用樂矣。取考謄錄。則 肅廟朝癸亥年。 太祖大王太宗大王追上 尊號時儀註中。亦無用樂之節。非爲壓尊之嫌明。而果未知其時。有何所據而然耶。臣素昧典禮。不敢臆對。伏惟上裁云。右議政金熤病未獻議云。領府事金尙喆以爲。 太廟上册寶之禮。若在壓尊之位。從前不爲用樂。而今此本 宮上 號。旣無壓尊之嫌。與丙申上 號時有異。禮官所請宜用 太廟上寶鑑時例云者。誠有所據。吉事用樂。在禮則然。而事係至重。不敢臆對。伏惟上裁云。判府事徐命善以爲。 太廟上 册寶。旣有前後已行之儀節。而癸亥年第一室上 册寶。亦無用樂之事。則上 册寶時不用樂。似有所據。至於親上寶鑑。乃是國朝以來初有之擧。恐不當引以爲例。惟在博詢處之。伏惟上裁云。判府事鄭弘淳以爲。在前 太廟 尊號時。不爲擧樂。以有壓尊之地也 今此進 册印時。旣無壓尊之嫌。恐當備儀用樂。而臣不敢質言。伏惟上裁云。判府事李徽之以爲。臣於典禮。本來空疏。奠重之事。有難臆對。而第伏念 太廟上尊號時。樂止於 廟門外者。未知有壓尊之嫌耶。若然則今於 景慕宮上 尊號時。旣無壓尊之嫌。且有享時之樂。似宜備儀用樂。而臣不敢質對。伏惟上裁云。判府事李福源以爲。今此 景慕宮上册寶儀節。當一遵 太廟上册寶之禮。而禮堂之以上寶鑑時例仰稟者。旣無壓尊之嫌。宜有用樂之節也。其說似有據。而二去癸亥年。 太祖大王世室上册寶儀註。則彩擧前鼓吹。止於 廟門之外。而 廟中上 册寶時。無樂作一節。以此觀之。則雖非壓尊之他。亦無用樂之事。今不必捨前後上 册寶之儀。遵昨年上 寶鑑之例。而臣本昧於典禮。莫重儀節。不敢臆對。伏惟上裁云。時原任大臣之議如此矣。敎以。領府事及鄭李兩判府事議儘好。至於二去癸亥第一室上册寶時。彩輿前後䜵吹。止於 廟門之外。無或只用 列朝上册寶儀節而然歟。且念禮有六則。而上册寶屬於嘉禮。按本朝嘉禮。無不用樂之例。況享祝屬於吉禮。而猶且用樂。本 宮事體。亦與 太廟。若有間焉。似此可行不可行之節。克盡儀文然後。可慰予追遠之誠。儀註中。以用樂磨鍊可也。
정조 7년 · 강
上册印時。命執禮贊笏。禮儀使前導。亦令禮吏曹知悉。
정조 7년 · 목
敎曰。上 册印時。以用樂爲定之後。執禮當贊笏矣。雖非祭禮。 神主出納。大祝有之。則贊笏執禮之磨鍊。無所不可。以此意分付禮曹及吏曹。且以前導言之。禮儀使之前導。不特祭享爲然。則以禮儀使磨鍊。亦無不可。此意亦令禮曹吏曹知悉。
정조 7년 · 강
右議政金熤十八度呈辭。賜㧗安心調理。
정조 7년 · 목
因熤初度呈辭。敎以。予之敦諭。國體也。卿之辭巽。身計也。藉曰分義處義。隨時有輕重。而卿有甚可引之端。可去之義乎。卿何不明言直陳。以釋予之滋惑。向予以卿箚中獨勞二字。反復于卿。卿或記有否。予之勤勞已爲卿之所知。而重因卿等之鎭日困我。又添予酬應之勞。卿所謂獨勞云者。此誠卿等之所使然。不幾近於做時不如說時者乎。矧今 坍享隔日。而一大臣昨已引遞。一大臣今日尋單。將無以備儀行禮。此何國綱。此何朝象。予誠左右顧而莫知爲說也。且今卿有必可引必可去之事。當此致齋之日。大小公事。皆不得入徹。而卿之辭單。特以大官之故。微稟捧納。予則曰。卿之此擧。太欠商量。卿苟欲不出。以箚以啓。凡可以言懇之言。不一而足。何必以請告之單。呈於今日乎。予竊爲卿不槪也。予不多誥。卿其諒之。卿其諒之。亟撤來單。與承宣偕入事。偕來承旨敦諭。
정조 7년 · 강
命明日親押處所。以仁政殿月臺爲之。
정조 7년 · 강
遞承旨洪明浩趙時偉。以林錫喆金憙代之。
정조 7년 · 목
敎曰。偕來承旨許遞。前望單子入之。又敎曰。左副承旨許遞。前望單子入之。
정조 7년 · 강
前承旨洪明浩。以右議政金熤附奏啓。
정조 7년 · 목
書啓以爲。臣奉聖批。更爲傳諭于右議政金熤所住處。則以爲臣席稿泥首。顒俟誅殛。批敎敦諭。一時荐降。有非負罪賤臣所敢承聞。至於望旨中。無端巽讓之敎。爲恨臣前後情實之懇。終不能見孚於旻覆之天。每煩崇聽。而難冒之義。與前無異。進不敢趨承恩命。則退可敢徑歸私次。伏地涕泣。仰請嚴誅云矣。臣旣承偕來之命。姑爲仍留。
정조 7년 · 강
諭右議政金熤。重推前承旨洪明浩。
정조 7년 · 목
政院。以右議政金熤。走伏金吾。仍納命召啓稟。敎以。俄於敦諭中不槪云云。予豈有一分深意。但道卿處義之未恰好也。卿豈可介憶。早知卿有胥命之擧。予何以布及肝膈之蘊耶。卿須體予至意。安心勿復過辭。勿待命卽爲造朝。聽無面諭事。遣承旨傳諭。仍令史官。命召卽爲傳授。○敎曰。無論承旨史官。偕來事在大臣所。則大臣去就。例爲書啓。仍以隨往之意措語。而今番無此啓辭。當該承旨從重推考。
정조 7년 · 강
判府事李福源陳疏自引。賜批。
정조 7년 · 목
疏略曰。臣罪負至重。屛伏荒郊。昨下別諭。百回莊誦。周歲中書。報效無聞。臣罪一也。鼎席不備。至尊獨勞。臣罪二也。親臨誓戒。旣闕陪班。特敎賓對。又煩籲章。召命方動。擅還私次。責敎纔嚴。而遽上初單。乃以去就。洊煩酬應。不敢唐突入城。略具短章。亟削臣職。仍勘罪犯焉。批以。卿之近日處義。果含於當然底道耶。必無必辭之意。適又。無可執之端。而乃反有出城之行。又何故也。向予所謂無隱之意。適爲卿處義之端。不惟予之自顧歉恧。在卿心亦安乎否。卿其卽日入城。庸副予意。仍命遣史官傳諭。
정조 7년 · 목
政院。以右議政金熤。仍爲胥命啓稟。敎以。卿何困我至此。卿何困我至此。陳箚而使予疲於酬應。請告而使予疲於酬應。今又胥命金吾。無意還次。又予疲於酬應。見今夜色已分。四鼓不遠。聞卿還歸然後。始爲就寢。卿其安心勿辭。勿待命事。使偕來承旨傳諭。仍令史官傳授命召。
정조 7년 · 강
全羅監司趙時偉。疏辭新除藩任。賜例批。
정조 7년 · 강
遞執義金和中。司諫兪彥修。持平金孝眞。掌令權以綱宋銓。獻納金履鏞。以洪彥喆爲執義。李濟萬爲司諫。林濟遠權裕爲持平。李迪喆金宗鐸爲掌令。曺遠振爲獻納。
정조 7년 · 목
政院。以臺諫牌不進啓稟。敎以。一日三牌。有傷事體。與在外人許遞前望單子入之。待下批牌招淸齋。以爲備員參班之地。
정조 7년 · 강
御㴠仁亭。行册寶習儀。
정조 7년 · 목
敎曰。今日上 册寶習儀。予欲親臨矣。仍乘輿御㴠仁亭小次。承史以次從陞。○敎曰。 景慕宮親祭儀註。旣以用樂一節添入。則今此 王大妃殿上 號習儀。亦不可無樂。䜵吹待令於暎碧門外。仍乘輿由曜瑞門。御暎碧門外小次。都提調徐命善曰。日間聖體若何。予曰一樣矣。今日天氣淸和。盛儀將擧。自不勝歡忭矣。仍命女官諸執事入景福殿習儀。樂作門外。禮畢還御小次。命都提調以下。至吏胥工匠。分等坐東西。宣法醞御鐉。予曰。餙慶揚徽。將有日矣。君臣上下。極歡而罷好矣。禮曹判書鄭一祥曰。監試會試。定於今月二十七日。而大禮相値。合有變通之道。何以爲之乎。予曰。然則以初二日退行。○少頃。乘輿還內。
정조 7년 · 강
太廟上 册寶時。執禮贊笏。禮儀使前導。命定式施行。
정조 7년 · 목
敎曰。昨因 景慕宮上 號時。用樂當否收議。已於批旨。略有云云。而更思之。二去癸亥上 號時廟門內不用樂。似由上 諡與上 號差異而然歟。不然則必因創行之儀。攸司未盡詳考之致歟。至若親上之禮。始自 先朝壬辰。而該曹但用遣使替上時儀註。節奏間疏漏。不是異事。況上 尊號設都監之後。例自都監。差出製述官。撰進樂章。法意蓋欲被之管絃也。然近作無用之文字。大是欠典。 景慕宮上 號旣用樂。則鳥可無樂歌。所撰樂章文离明曲。通用於堂上堂下之樂。而儀註中。以軒架作离明之樂登歌作离明之樂。添書事分付。 廟度用樂一款。不無壓尊之嫌。更當廣詢。待僉議歸一決定。又如贊笏之不差執禮。前導之只諉通禮。事面極爲苟簡。議者如以非祭禮而用齋官。爲不可云爾。則此亦有不然者。觀耕觀川。亦有禮儀使之前導。足爲傍照之端。今後 太廟上册寶時。執禮贊笏禮儀使前導事。定式施行。
정조 7년 · 강
册寶奉詣沁都。命待秋成或曝晒年次。擇日擧行。
정조 7년 · 목
敬曰。上 册寶後。 册寶移置內庫。下送沁都。事體極甚屑越之故。自昨年。內閣主張擧行。已有定式。而但言移奉沁都時。奉出儀節。今番擧行。必多掣碍。自今上 號之後。宜有一定之規。內閣以此知悉。此後上 册寶翌日。閣臣進詣正殿月臺。請出殿宮册寶册印。權奉奎章閣。涓日奉詣沁都。見今畿甸。有難勞民力。待秋成後曝晒年次微稟。擇日擧行事。一體分付。